PHP kézikönyv
Előző | 16. Fejezet. Vezérlési szerkezetek | Következő

# while

A while ciklusok a PHP legegyszerűbb ciklusai. Éppen úgy viselkednek, mint a C nyelvbeli megfelelőik. A while általános szintaxisa:

    while (kifejezés)
        utasítás

A while utasítás jelentése egyszerű. Azt mondja a PHP-nek, hogy mindaddig ismételje az utasítás(ok) végrehajtását, amíg a while kifejezés `TRUE`. Iterációnak nevezzük azt, amikor a PHP egyszer végrehajtja az utasítást/utasításblokkot egy ciklus részeként. A kifejezés értéke a ciklus kezdetekor értékelődik ki, tehát még ha az utasításblokk belsejében hamissá is válik a feltétel, a blokk végrehajtása akkor sem áll meg, csak az iteráció végén [feltéve ha közben megint meg nem változik a feltétel]. Amikor a while kifejezés értéke már az első vizsgálatkor `FALSE`, akkor az utasítás(blokk) egyszer sem kerül végrehajtásra.

Az if szerkezethez hasonlóan több utasítást csoportosítani lehet a while ciklusban kapcsos zárójelekkel, vagy az alternatív szintaxis használatával:

    while (kifejezés):
        utasítás
        ...
    endwhile;

Az alábbi példák ugyanazt csinálják - 1-től 10-ig kiírják a számokat:

    <?php
    /* 1. variáció */

    $i = 1;
    while ($i <= 10) {
        echo $i++;  /* a kiírt érték $i, csak
                        utána növelünk
                        (post-inkrementáció) */
    }

    /* 2. variáció */

    $i = 1;
    while ($i <= 10):
        echo $i;
        $i++;
    endwhile;
    ?>

Előző | Tartalom | Következő
Vezérlési szerkezetek alternatív szintaxisa | Fel | do-while