PHP kézikönyv
Előző |  | Következő

# 27. Fejezet. Adatbázis biztonság

Mostanában, a dinamikus tartalmat szolgáltató web alkalmazások sarokkövének számítanak az adatbázisok. Mivel nagyon kényes, titkos adatok tárolására szolgálhatnak ezek az adatbázisok, erősen megfontolandó, miképp védjük meg ezeket.

Információk tárolásához vagy visszakereséséhez csatlakozni kell az adatbázishoz, egy érvényes lekérdezést kell küldeni, az eredményt ki kell olvasni, és le kell zárni a kapcsolatot. Manapság ebben a párbeszédben a Structured Query Language (SQL) a leggyakrabban használt lekérdezőnyelv. Figyeld meg, miként lehet SQL lekérdezéseket megbabrálni!

Mint látható, a PHP egymagában, magától nem képes megvédeni az adatbázist. A következő bekezdések célja, hogy betekintést adjanak az alapokba, hogyan kell adatbázisokat elérni és módosítani egy PHP programon belül.

Tartsd észben a következő egyszerű szabályt: tagoltan védekezni. Minél több helyen minél többet teszel a biztonság növeléséért, annál kisebb a valószínűsége, hogy a támadók sikerrel járjanak, és kiteregessék titkos adataidat, vagy visszaéljenek velük. A jó adatbázis- és alkalmazástervezés mindig a legnagyobb félelmek figyelembevételéről ismerszik meg.

# Adatbázis-tervezés

Az első lépés mindig az adatbázis létrehozása, hacsak nem egy kívülállóét kell használni. Az adatbázis létrehozásakor az a tulajdonosáé lesz, azé, aki lefuttatta az utasításokat. Általában csak a tulajdonos - esetleg az ún. superuser - jogosult bármiféle az adatbázis elemeit érintő műveletre. Annak érdekében, hogy más felhasználók is hozzáférjenek, jogokat kell nekik biztosítani.

Az alkalmazásoknak soha nem szabad a tulajdonosaként vagy superuserként csatlakozni az adatbázishoz, mert ezek bármilyen utasítást és lekérdezést tetszés szerint futtathatnak, pl. a szerkezeti módosítást (táblák megszüntetése) vagy táblák komplett törlése.

Létre lehet hozni különböző, szigorúan korlátozott jogosultásgú adatbázis- felhasználókat, melyek mindegyike az adatbázis manipulációnak egy-egy különböző nézőpontjáért felelősek. Mindig csak a legszükségesebb jogokat szabad engedélyezni, és el kell kerülni, hogy ugyanazt a felhasználót használjuk szerepeiben egymástól különböző esetekben. Ez azt jelenti, hogy ha a behatoló meg is szerzi valamelyik ilyen minősítést (hitelesítési információt = felhasználói név + jelszó), akkor is csak akkora változást tud okozni, mint az alkalmazás maga.

Nem kell minden feladatfüggő szabályozást a webalkalmazásban (PHP szkriptben) kódolni, ehelyett inkább használd az adatbázis lehetőségeit: view-k (nézetek), trigger-ek, rule-ok (szabályok). Ha a rendszer fejlődik, és más alkalmazásokat is csatlakoztatni kell az adatbázishoz, akkor mindegyiknél újra kellene programozni ezeket a szabályokat. Mindezen felül a triggerek arra is jók, hogy átlátszó módon és automatikusan kezeljenek egyes mezőket az adatbázisban, amelyek gyakran bepillantást adnak abba, hogy mi is történik/történt egy tranzakció közben, vagy nagyon hasznosnak bizonyulhatnak hibakeresés során.

Előző | Tartalom | Következő
Fájlrendszer biztonság | Fel | Kapcsolódás az adatbázishoz