PHP kézikönyv
Előző |  | Következő

# 16. Fejezet. Vezérlési szerkezetek

Az összes PHP szkript utasítások sorozatából áll. Az utasítás lehet hozzárendelő utasítás, függvényhívás, ciklus, feltételes utasítás, vagy üres utasítás. Az utasítások általában pontosvesszővel végződnek. Ezenkívül az utasításokat csoportosítani lehet; utasításblokkba foglalhatók kapcsos zárójelek segítségével. Az utasításblokkok maguk is utasítások. A különféle utasítástípusokat ebben a fejezetben tárgyaljuk.

# if

Az if szerkezet az egyik legfontosabb szerkezete a legtöbb nyelvnek - így a PHP-nek is. A PHP a C-ben megismerthez hasonló if szerkezettel bír:

    if (kifejezés)
        utasítás

Amint a kifejezésekről szóló fejezetben szerepel, a kifejezés logikai értéke értékelődik ki. Ha kifejezés `TRUE`, akkor a PHP végrehajtja az utasítást; ha `FALSE`, akkkor figyelmen kívül hagyja. Arról, hogy mely értékek tekinthetők `FALSE`-nak, a Logikai értékké alakítás c. fejezetben olvashatsz.

Az alábbi példa kiírja, hogy `a nagyobb, mint b`, ha $a nagyobb, mint $b:

`<?php if ($a > $b) echo "a nagyobb, mint b"; ?>`

Gyakran sok utasítást kell feltételhez kötve végrehajtani. Természetesen nem kell minden utasításhoz külön if-et írni. Az utasításokat utasításblokkba lehet összefogni. Az alábbi kód például kiírja, hogy `a nagyobb, mint b` ha $a nagyobb, mint $b, és utána hozzárendeli $a értékét $b-hez:

`<?php if ($a > $b) { echo "a nagyobb, mint b"; $b = $a; } ?>`

A feltételes utasítások vég nélkül további if utasításokba ágyazhatók, amely a program különböző részeinek feltételes végrehajtását igen hatékonnyá teszi.

Előző | Tartalom | Következő
Típus operátorok | Fel | else